মহাকাল মন্দির শিলান্যাসে মমতা

জলপাইগুড়ি: আর মাত্র কয়েক মাস পর বিধানসভা নির্বাচন (West Bengal Assembly Election)। তার আগে উত্তরবঙ্গের (North Bengal) শিলিগুড়ির (Siliguri) মাটিগাড়ায় মহাকাল মন্দিরের (Mahakal Mandir) শিলান্যাস মঞ্চ থেকে রাজনৈতিক ও প্রশাসনিক বার্তায় ঝাঁঝ বাড়ালেন মুখ্যমন্ত্রী মমতা বন্দ্যোপাধ্যায় (Mamata Banerjee)। শুক্রবার বিকেলে ‘হর হর মহাদেব’ ধ্বনির মধ্যে মহাকাল মন্দিরের শিলান্যাস করেন তিনি। অনুষ্ঠানের মঞ্চ থেকে মুখ্যমন্ত্রীর স্পষ্ট ঘোষণা, “বাংলাকে এক নম্বরে করব বলেছি, করেই ছাড়ব।”

মহাকাল মন্দির নির্মাণকে ঘিরে রাজনৈতিক টানাপোড়েনের মধ্যেই মুখ্যমন্ত্রী তাঁর বক্তব্যে বারবার তুলে ধরেন সর্বধর্ম সমন্বয়ের কথা। তিনি বলেন, “একটি ধর্ম নিয়ে চললে হবে না। আমরা সর্বধর্মে বিশ্বাসী।” কালীঘাট, দক্ষিণেশ্বর, তারকেশ্বর, তারাপীঠ, কঙ্কালীতলা, ঝাড়গ্রামের কনকদুর্গা মন্দির-সহ রাজ্যের বিভিন্ন তীর্থক্ষেত্র সংস্কারের কথা উল্লেখ করেন মমতা। পাশাপাশি ফুরফুরা শরিফের উন্নয়নের কথাও তুলে ধরেন তিনি।

আরও পড়ুন: বিজেপি ক্ষমতায় এলে লক্ষ্মীর ভান্ডার বন্ধ হবে: অভিষেক

মুখ্যমন্ত্রী জানান, প্রস্তাবিত মহাকাল মন্দির হবে বিশ্বের অন্যতম বৃহত্তম শিবমন্দির। ১৭.৪১ একর জমির উপর গড়ে ওঠা এই মহাতীর্থে একসঙ্গে প্রায় এক লক্ষ দর্শনার্থী আসতে পারবেন। মন্দির চত্বরে থাকবে সাংস্কৃতিক হল, কনভেনশন সেন্টার, ১২টি অভিষেক লিঙ্গ মন্দির এবং ভারতের ১২টি জ্যোতির্লিঙ্গের প্রতিরূপ। মূল আকর্ষণ হিসেবে তৈরি হবে বিশ্বের উচ্চতম মহাকাল মূর্তি—মোট উচ্চতা ২১৬ ফুট, যার মধ্যে ব্রোঞ্জের মূল মূর্তিটি ১০৮ ফুট।

অনুষ্ঠানে উত্তরবঙ্গের জন্য আরও ছ’টি ভলভো বাসের উদ্বোধন করেন মুখ্যমন্ত্রী, যা কলকাতার সঙ্গে উত্তরবঙ্গের যোগাযোগ আরও মজবুত করবে বলে জানান তিনি। একই সঙ্গে অ্যাথলিট স্বপ্না বর্মনকে সংবর্ধনাও দেওয়া হয়।

বিজেপিকে নিশানা করে মমতা বলেন, “বিজেপি-শাসিত রাজ্যগুলোতে অত্যাচার হচ্ছে। আমরা সেটা করি না। যতদিন বাঁচব, কাজ করে বাঁচব, ভালো কাজ করে বাঁচব।” শিলিগুড়ির মাটি থেকে তাঁর এই বার্তাকে আসন্ন ভোটের আগে রাজনৈতিকভাবে তাৎপর্যপূর্ণ বলেই মনে করছে রাজনৈতিক মহল।